PÁLYÁZATI FELHÍVÁS

Wekerle Sándor könyvtárbővítési pályázat, 2026
A TINTA Könyvkiadó pályázatot ír ki iskolai és közkönyvtárak bővítésére,
könyv- és szótárállományuk gyarapítására 50%-os kedvezményes pályázati áron


A pályázat célja
A magyar könyvtárak ellátása a magyar nyelv új, korszerű szótáraival. A TINTA Könyvkiadó korszerű kiadványai híven tükrözik szókincsében gyorsan változó nyelvünket. Ezek a könyvek, szótárak, munkafüzetek hozzájárulnak az anyanyelvi kompetencia fejlesztéséhez, segítséget nyújtanak a szabatos, helyes nyelvhasználathoz. A kétnyelvű szótárak hatékonyan támogatják az idegen nyelvek gyors elsajátítását. A kiadványok szerzői széles körben elismert nyelvészek, szakemberek: egyetemek, akadémiai kutatóhelyek munkatársai. A szótárak összeállítói a legújabb módszerekkel vizsgálják nyelvünket és foglalják szótárakba gazdag szókincsünket. A TINTA Könyvkiadó, mint a magyar egynyelvű szótárak legnagyobb kiadója, átérezve felelősségét pályázatot ír ki, hogy a magyar közoktatásban széles körben elérhetőek legyenek a magyar nyelv mai állapotát leíró új szótárak. A TINTA Könyvkiadó szótárai közül többet a Magyar Tudományos Akadémia Szótári Munkabizottsága Kiváló Magyar Szótár díjjal tüntetett ki.

A pályázható könyvek, szótárak

1. 500 magyar közmondás, 2. Anya – nyelv – búvár, 3. Anya – nyelv – kvíz, 4. Népi mondókák, 5. Találós kérdések, 6. Gyerekmondókák, 7. A magyar nyelvtörténet kézikönyve, 8. Szókereső írószótár, 9. Szómagyarázó diákszótár, 10. Régi szavak kisszótára, 11. Régi szavak kisszótára, 12. Elvesztett szavaink kisszótára, 13. Gyakorlati kereszténység, 14. Istenes versek, 15. Fölszállott a páva, 16. Shakespeare-mesék, 17. Magyar–angol nagy kollokációszótár, 18. Magyar–angol történelmi-országismereti szótár 1–2., 19. American Idioms in Historical Perspective, 20. Latin–magyar alapszótár, 21. Magyar–olasz szókincsbővítő szinonimaszótár, 22. Közmondásteszt munkafüzet, 23. Közmondások, 24. 4 anyanyelvi felmérő együtt: Anyanyelvi felmérők az 5., 6., 7., 8. évfolyam számára, 25. 2 anyanyelvi felmérő együtt: Anyanyelvi felmérők a 9–10., 11–12. évfolyam számára, 26. Diszlexia könyvcsomag (2 könyv együtt): Megelőzöm a diszlexiát! + A magyar ábécé hívóképei, 27. Anya – nyelv – talány, 28. Szókapcsolatok munkafüzet, 29. Elolvastam... Megértettem?, 30. Még újabb divatszavak, 31. Új szavak IV., 32. Angol–magyar igei szókapcsolatok szótára, 33. Angol–magyar szókincsbővítő melléknévszótár, 34. A boldog herceg és más történetek, 35. Tóth Árpád huszonöt legszebb verse, 36. Arany János huszonöt legszebb verse, 37. Kínai versek könyve


A pályázat kiírójának, a TINTA Könyvkiadónak kötelezettségvállalása
A TINTA Könyvkiadó kötelezettséget vállal, hogy a pályázó által megpályázott könyvek teljes árának felét 3,5 millió Ft-ig támogatásként átvállalja, minden könyv esetében a készlet erejéig.

A pályázat érvényességi köre
A pályázaton részt vehet minden könyvtár és alsó-, közép-, felsőfokú tanintézet, az intézet alapítványa, ill. fenntartója.

A pályázati kedvezmény alsó és felső határa
Egy könyvtár, intézmény vagy alapítvány 20 000 és 200 000 Ft közötti támogatást igényelhet. A pályázat csak abban az esetben érvényes, ha a megpályázott könyvek pályázati ára eléri a 20 000 Ft-ot.

A pályázat időtartama
A Wekerle Sándor könyvtárbővítési pályázatra 2026. október 13-tól 2026. november 14-ig folyamatosan nyújtható be pályázat. A pályázat kiírója a határidőn túl beérkező pályázatokat nem fogadja el.

A pályázat lebonyolítása
A pályázaton induló könyvtár, intézmény vagy alapítvány a pályázat kiírásában szereplő könyvek közül az arra rendszeresített pályázati adatlapon megpályázza a beszerezni kívánt kiadványokat. A kitöltött pályázati adatlapot e-mailben eljuttatja a TINTA Könyvkiadóba. A pályázat kiírója folyamatosan, de legkésőbb 2026. december 7-ig elküldi a megrendelt kiadványokat az intézménynek, elhelyezve a csomagban a 15 napos fizetési határidővel kiállított átutalásos számlát. A számlát a pályázó továbbítja a pénzügyi illetékesnek. A pályázat kiírója postázási és csomagolási költséget nem számol fel, kivéve külföldi pályázat esetén.

Budapest, 2026. október 7.

Kiss Gábor igazgató,
Lőrincze Lajos-díjas főszerkesztő, az MTA Szótári Munkabizottságának tagja




A pályázatról és a pályázható könyvekről részletes ismertető olvasható a www.tinta.hu honlapon.
A pályázati felhívás és a pályázati adatlap letölthető a www.tinta.hu  honlapról.

